Pariskunnan postilaatikosta löytyi kaksi valkoista jauhepussia. Saatekirjelmän mukaan jauhe oli ”oivaa potenssilääkettä”. Aine osoittautui metamfetamiiniksi.

Mökkinaapuri sujautti pariskunnan postilaatikkoon metamfetamiinia. Arkistokuva. EPA/AOP

Noin 60-vuotias pirkanmaalainen pariskunta sai erikoisen kirjeen postilaatikkoonsa viime vuoden syyskuussa. Kirjeessä oli kaksi pientä muovipussia, joissa oli valkoista jauhetta.

– Pääkaupunkiseudulta kuuluu kummia. Ihmeaine (luultavasti venäläisten keksimä) löysi tien teidänkin postilaatikkoon, saatekirjeessä hehkutettiin.

Vastaanottajia kehotettiin nauttimaan ”rauhassa jauhosta kaksinanne”. Sen jälkeen annettiin tarkat käyttöohjeet. Ainetta voisi käyttää joko nenän kautta, mutta myös veteen, teehen tai kahviin sekoittamalla.

Aineen kerrottiin olevan miehille oiva potenssilääke, jos ”sänkykamarihommat vielä teidän iässänne kiinnostavat”. Kirjeessä korostettiin, että ikäisenne ihminen voi nauttia yhden pussin sisällön ”huoletta”. Piristävän vaikutuksen kerrottiin kestävän noin viidestä kahdeksaan tuntia.

Saatekirjeessä pyydettiin, että ”toivottavasti olette luottamuksen arvoisia ettekä hiisku kätketystä onnestanne ulkopuolisille”.

Ei leikin asia

Pariskunta oli ihmeissään kirjeestä eikä heillä ollut aavistustakaan sen lähettäjästä.

Laboratoriotutkimuksissa selvisi, että jauhe oli metamfetamiinia. Ainetta oli yhteensä puoli grammaa.

Vaikka kirje oli humoristiseen sävyyn kirjoitettu, poliisi suhtautui asiaan vakavasti ja käynnisti tutkimukset lähettäjän löytämiseksi.

– Ei tällaisella asialla pidä leikkiä. Huumeita ei voi levittää vitsin varjollakaan. Mitä, jos vastaanottajat olisivat nauttineet ainetta, huomauttaa rikoskomisario Joni Länsipuro Sisä-Suomen poliisista.

Poliisi pääsi pitkällisten tutkimusten jälkeen epäillyn jäljille.

”Ajattelin, että heillä on oikeus”

Noin 45-vuotias mies myönsi kuulusteluissa laittaneensa mökkinaapuriensa postilaatikkoon metamfetamiinipussit.

– Itse ajattelin, että heilläkin oli oikeus kostuttaa sormeen ja maistaa piriä kielellä, sen takia minä sen kirjeenkin sinne postilaatikkoon laitoin, hän selitti kuulusteluissa.

Mies kertoi laittaneensa pakettiin kaksi pussia, jolloin siinä ole molemmille yksi käyttöannos.

Pirkanmaan käräjäoikeus tuomitsi miehen 35 päiväsakkoon huumausainerikoksesta ja huumausaineen käyttörikoksesta viime viikolla antamallaan päätöksellä.

Poliisi pitää tapausta täysin poikkeuksellisena.

– Vastaavaan en ole koskaan ennen törmännyt. Tosi erikoinen juttu, Länsipuro sanoo.